
EBAZPENA - 2026KO MAIATZAREN 15KO BILKURA-


AURREKARIAK


Lehenengoa.- 2025eko urriaren 16an, XXXXX informazio publikoa eskuratzeko eskaera aurkeztu zuen Arabako Foru Aldundiko Erregistro Orokorrean. Hona hemen eskaeraren edukia:

«Arabako Foru Aldundiaren lanpostu honi buruzko informazioa ESKATZEN DUT: Denominación del puesto: GUARDIAKO BULEGOKO ARDURADUNA Unitatea/zerbitzua/saila: OGASUNA ZERGADUNEKIKO HARREMANAK. Lanpostuaren kodea: 1188.001 Zehazki, hau eskatzen dut: Adieraz dadila zein den lanpostu hori betetzeko araubide juridikoa (karrerako funtzionarioa, bitartekoa, langile lan kontratudun finkoa edo aldi baterakoa, zerbitzu eginkizunak, etab.). Adieraz dadila lanpostua noiztik dagoen beteta araubide horren bidez. Informazio hori lanpostua betetzen duen pertsonaren identifikazio datu pertsonalik sartu gabe eskatzen da, eta, beraz, ezin da aplikatu 19/2013 Legearen 14.1.h artikuluan aurreikusitako muga. Halaber, eskatzen dut informazioa bitarteko elektronikoen bidez bidal dadila eskaera honi lotutako helbidera».

Bigarrena.- Funtzio Publikoko Zuzendaritzak, azaroaren 5eko 6048/2025 Ebazpenaren bidez, informazio publikoa eskuratzeko eskaerari erantzunez, honako hau jakinarazi zion eskatzaileari:

«Laguardiako bulegoaren arduradun lanpostua (1188.001 lanpostua) Arabako Foru Aldundiaren Gardentasun Atarian argitaratutako lanpostuen zerrendan dago sartuta, eta, beraz, lanpostu hori karrerako funtzionario batek edo, hala badagokio, bitarteko funtzionario batek bete behar du, Enplegatu Publikoaren Oinarrizko Estatutuaren Legearen testu bategina onesten duen urriaren 30eko 5/2015 Legegintzako Errege Dekretuan eta Euskal Enplegu Publikoaren abenduaren 1eko 11/2022 Legean ezarritakoaren arabera».


Hirugarrena.- 2025eko azaroaren 16an, XXXXX erreklamazioa aurkeztu zuen lehen identifikatutako administrazio ebazpenaren aurka, eta adierazi zuen ebazpen horrek ez ziola eskaerari erantzuten honako puntu hauei dagokienez: 2025eko urriaren 16an lanpostua karrerako ala bitarteko funtzionario batek betetzen zuen eta funtzionarioaren atxikipen data.







ZUZENBIDEKO OINARRIAK


Lehenengoa.- Planteatutako gaiari dagokionez, aztertu behar da ea eskaerak betetzen dituen erreklamazio hori aurkezteko beharrezko diren betekizunak; izan ere, Gardentasunaren, Herritarren Parte Hartzearen eta Gobernu Onaren otsailaren 8ko 1/2017 Foru Arauaren 35.5 artikuluaren arabera, baldintza horiek oinarrizko legerian ezarrita daude, hau da, gardentasunari, informazio publikoa eskuratzeko bideari eta gobernu onari buruzko abenduaren 9ko 19/2013 Legean (GIPEGOL):


1. Erreklamazioa aurkezteko epeari dagokionez, GIPEGOLek dio 24.2 artikuluan ezen erreklamazioa aurkezteko epea hilabete izango dela aurkatutako egintza jakinarazi ondorengo egunetik hasita. Erreklamatzaileak epe hori bete zuen; izan ere, espedientearen datuen arabera, aurkaratutako ebazpena 2025eko azaroaren 11n jakinarazi zen, eta erreklamazioa hilabete bereko 16an aurkeztu zen.

2. Bat etorriz 1/2017 Foru Arauaren 35.3 artikuluan eta lehen xedapen gehigarrian eta Foru Gobernu Kontseiluaren otsailaren 21eko 5/2017 Foru Dekretuan xedatutakoarekin, Gardentasunaren Foru Kontseiluak eskumena du foru sektore publikoko edozein erakunderen ebazpenen aurrean gardentasunaren arloan egiten diren erreklamazioak aztertzeko eta ebazteko.

3. Erreklamazioaren xedea da informazio publikoa eskuratzeko arloan esanbidezko ebazpena, hau da, Funtzio Publikoko Zuzendaritzaren azaroaren 5eko 6048/2024 Ebazpena. 

Otsailaren 8ko 1/2017 Foru Arauaren 18. artikuluaren arabera, informazio publikoa da “Foru Arau honen 3. artikuluan aipatzen diren subjektuetako edozeinen eskuetan diren eduki edo dokumentuak, edozein dela ere haien formatua edo euskarria, haiek beren eginkizunak betez sortu edo eskuratu dituztenak”.

Beraz, informazioa eskuratzeko eskaerek eskaera egiten den unean jada dagoen informazioan edo foru arauari lotutako erakunde edo entitate batek eskuragarri duen informazioan oinarrituta egon behar dute, eta, gainera, beren eskumenak erabiliz egindako edo eskuratutako informazioa izan behar dute.

Definizio hori ikusita, argi dago interesdunak egindako eskaeraren xedea dela foru administrazioaren arloko sail eskudunak duen informazio publikoa eskuratzea.



Bigarrena.- Gaiaren mamiari dagokionez, ikusten da inkongruentzia dagoela interesdunak informazio publikoa eskuratzeko egindako eskaeraren eta orain aurkaratu den Funtzio Publikoko Zuzendaritzaren ebazpenaren artean, ebazpen horrek ez baitio zehazki erantzuten egindako eskaerari: ea lanpostu jakin bat, data jakin batean, bitarteko funtzionario batek edo karrerako funtzionario batek betetzen duen, eta noiztik.

Gardentasunari buruzko Foru Arauaren 17. artikuluak informazio publikorako "Eskuragarritasunik handienaren printzipioa" honela definitzen du:

Informazio publikoaren eskuragarritasunik handienaren printzipiotik abiatuta, gardentasuna izatea edo informazioa eskuratu ahal izatea arau orokorra izan behar da, eta informazioa ukatu edo mugatzea, berriz, salbuespena.  Lege mailako xedapen batek aginduta edo oinarrizko eskubideren baten babesak derrigortuta baino ez dira egin behar salbuespenak, eta beren aplikazioan modu murriztailean interpretatu behar dira, dena delako informazioa zabaltzearen edo eskura jartzearen alde eginez.  Horretarako, datu pertsonalen bereizketarako eta informazioaren eskuratze partzialerako teknikak erabiliko dira, betiere eskuragarritasunik handienaren printzipioaren zerbitzuan.

Gainerakoan, Arabako Lurralde Historikoko sektore publikoaren gardentasun, herritarren parte hartze eta gobernu onaren otsailaren 8ko 1/2017 Foru Arauaren 30. artikuluak ezartzen duenez, pertsona guztiek baliatu ahal izango dute informazio publikoa eskuratzeko eskubidea Arabako Foru Aldundiaren aurrean (eta foru arau beraren 3.1 artikuluan zerrendatutako gainerako subjektuen aurrean), eta eskubide hori mugatu edo ukatu egingo da oinarrizko legerian aurreikusitako kausengatik eta baldintzetan (31.1 artikulua).

Bestalde, Gardentasunari, informazio publikoa eskuratzeko bideari eta gobernu onari buruzko abenduaren 9ko 19/2013 Legeak, informazio publikoa eskuratzeko eskubideari dagokionez, zehaztutako mugak ezartzen ditu 14. artikuluan, datu pertsonalak babesteko arauak 15. artikuluan eta zerrendatutako sarbide eskaerak ez onartzeko kausak 18. artikuluan.

Hirugarrena.- Informazio publikoa eskuratzeko eskubidearen mugei dagokienez, Gardentasunari buruzko Legearen 14. artikuluak honako hau ezartzen du: «Informazioa eskuratzeko eskubidea mugatu ahal izango da, informazio hori eskuratzeak honako hauei kalteren bat eragiten badie:

a) Segurtasun nazionala.
b) Defentsa.
c) Kanpo harremanak.
d) Segurtasun publikoa
e) Zigor, administrazio edo diziplina arloko egintza ez zilegien prebentzioa, ikerketa eta zigorra.
f) Prozesu judizialetako aldeen berdintasuna eta benetako babes judiziala.
g) Zaintza, ikuskaritza eta kontroleko funtzio administratiboak.
h) Interes ekonomiko eta komertzialak.
i) Ekonomia eta moneta politika.
j) Sekretu profesionala eta jabetza intelektual eta industriala.
k) Erabakiak hartzeko prozesuetarako beharrezko konfidentzialtasunaren edo sekretuaren bermea.
l) Ingurumenaren Babesa".

Kasu honetan agerian geratu da interesdunari ez dagokiola aurreko mugetako bat ere, eskatu duen informazio publikoari dagokionez.

Laugarrena.- Datu pertsonalen babesari dagokionez, ez da ikusten Gardentasunari buruzko Legearen 15. artikuluan horri buruz ezarritako kautelak aplikatu behar direnik, besteak beste, interesdunak hasierako eskaeran eskatu zuelako eta erreklamazio idazkian errepikatu zuelako informazioan datu pertsonalik ez sartzeko, eta datu horiek, kasu honetan, eskaera idazkian zehaztutako lanpostua betetzen duen pertsonaren datuei buruzkoa baino ezin litezke izan.

Bosgarrena.- Azkenik, informazio publikoa eskuratzeko eskaerak ez onartzeko kausei dagokienez, Gardentasunari buruzko Legearen 1.18 artikuluak honako hau ezartzen du: 1 «Ez dira izapidetzeko onartuko, ebazpen arrazoitu bidez, honako eskabide hauek: 

a) Egiteko bidean den informazioari edo argitarapen orokorrerako bidean den informazioari buruzkoak.
b) Informazio osagarriari edo laguntzarako informazioari buruzkoak; esate baterako, halako informaziotzat hartzen da, oharretan, zirriborroetan, iritzietan, laburpenetan, barne komunikazio eta txostenetan edo organo edo erakunde administratiboen arteko komunikazio eta txostenetan jasotakoa.
c) Hedatzeko, aldez aurretik, berriro prestatzea behar duten informazioari buruzkoak.
d) Eskumena nork daukan ez dakigunean, informazioa ez daukan organo bati zuzendutakoak.
e) Argi eta garbi errepikakorrak direnak edo neurriz kanpokoak direnak, lege honen gardentasun helburuarekin justifikatu ezin direnak.

Era berean, agerian geratzen da, argudio ahalegin handiagorik behar izan gabe, aurrekoetako bat ere ez dela gertatzen kasu honetan.







Seigarrena.- Ondorioz, kontuan hartuta aurkaratutako administrazio ebazpenak ez diola bere horretan erantzun interesdunak informazio publikoa eskuratzeko egindako eskaerari, eta ez duela argudiatzen legez definitutako mugatzeko edo ez onartzeko kausarik, eta, gainera, nabaria denez ez dagoela haietako bat ere kasu honetan, bidezkoa da interesdunak egindako erreklamazioa baiestea. 

Horregatik guztiagatik, Gardentasunaren Foru Kontseiluak, aho batez, ondoko ebazpena eman du:

EBAZPENA

Lehenengoa. Baiestea XXXXX Funtzio Publikoko Zuzendaritzaren azaroaren 5eko 6048/2025 Ebazpenaren aurka aurkeztutako errekurtsoa.

Bigarrena.  Enplegu, Merkataritza, Turismo eta Foru Administrazioaren Sailari eskatzea 1188.001 Guardiako Bulegoaren arduraduna lanpostua betetzeko erari buruzko informazio hau bidal diezaiola erreklamaziogileari, gehienez 10 egun balioduneko epean:

· Karrerako funtzionario bat edo bitarteko funtzionario bat ari zen lanean
· Atxikipen modua 
· Atxikipen data

Hirugarrena. Ebazpen honek administrazio bidea amaitzen du, eta beraren aurka, administrazioarekiko auzi errekurtsoa aurkeztu daiteke EAEko Auzitegi Nagusiaren Administrazioarekiko Auzietako Salan, bi hilabeteko epean, ebazpen hau jakinarazi ondorengo egunetik aurrera zenbatzen hasita. 

